PRINC รีเทิร์น.!
สัญญาณการฟื้นตัวของบริษัท พริ้นซิเพิล แคปิตอล จำกัด (มหาชน) หรือ PRINC เริ่มเด่นชัดมากขึ้น จากงบปี 2561 มีผลขาดทุนแค่ 149 ล้านบาท ขาดทุนลดลงถึง 59% น่าจับตาปี 2562 ผลประกอบการจะกลับมามีกำไรอีกครั้ง หลังขาดทุนมาตั้งแต่ปี 2558
27 ก.พ. 2562

สำนักข่าวรัชดา
สัญญาณการฟื้นตัวของบริษัท พริ้นซิเพิล แคปิตอล จำกัด (มหาชน) หรือ PRINC เริ่มเด่นชัดมากขึ้น จากงบปี 2561 มีผลขาดทุนแค่ 149 ล้านบาท ขาดทุนลดลงถึง 59% น่าจับตาปี 2562 ผลประกอบการจะกลับมามีกำไรอีกครั้ง หลังขาดทุนมาตั้งแต่ปี 2558
ที่ผ่านมา PRINC มีการปรับโครงสร้างธุรกิจครั้งใหญ่จากธุรกิจพัฒนาอสังหาริมทรัพย์และให้เช่าอสังหาริมทรัพย์ มาสู่ธุรกิจโรงพยาบาล ด้วยการเข้าลงทุนในโรงพยาบาลต่าง ๆ อาทิ โรงพยาบาลพิษณุเวช, โรงพยาบาลปากน้ำโพ, โรงพยาบาลสหเวช และโรงพยาบาลพริ้นซ์สุวรรณภูมิ (เดิมคือโรงพยาบาลปิยะมินทร์)
ทำให้สัดส่วนรายได้จากธุรกิจโรงพยาบาลอยู่ที่ 76.6% มีรายได้กว่า 2,000 ล้านบาท ขณะที่สัดส่วนรายได้จากธุรกิจอสังหาริมทรัพย์ เหลือเพียง 21.1% มีรายได้ 574 ล้านบาท และรายได้จากธุรกิจอื่น ๆ อีก 3.2%
ช่วงปีที่ผ่านมา  PRINC มีรายได้รวม 2,723 ล้านบาท เพิ่มขึ้น 22% เมื่อเทียบช่วงเดียวกันปี 2560 ที่มีรายได้ 2,238 ล้านบาท โดยปี 2561 มีผลขาดทุนสุทธิ 149 ล้านบาท แต่ขาดทุนลดลง 59% เทียบปีก่อนหน้า แต่กำไรขั้นต้นเพิ่มขึ้นกว่า 36%
แม้รายได้เพิ่มขึ้น แต่ PRINC ยังขาดทุน ส่วนหนึ่งมาจากต้นทุนทางการเงินที่เพิ่มขึ้น หลังมีการลงทุนในกิจการโรงพยาบาลช่วงปีที่ผ่านมา
สำหรับปีนี้ PRINC มีเป้าหมาย “ธุรกิจด้านสุขภาพ” ไม่ว่าจะเป็นการลงทุนธุรกิจอสังหาริมทรัพย์ที่เกี่ยวข้องกับการให้บริการด้านสุขภาพ และนำเทคโนโลยีมาช่วยเพิ่มประสิทธิภาพการให้บริการพร้อมบริหารจัดการต้นทุนไปด้วย
เช่นเดียวกับธุรกิจที่ลงทุนผ่านบริษัท พริ้นซิเพิล เฮลท์แคร์ จำกัด ซึ่งเป็นบริษัทในเครือ ที่ดำเนินธุรกิจโรงพยาบาลเอกชนและการบริหารจัดการโรงพยาบาลเอกชน ปัจจุบันมีโรงพยาบาลเครือข่ายที่เปิดดำเนินการ 5 แห่งใน 4 จังหวัด และกำลังเปิดดำเนินการอีก 2 แห่ง ใน 2 จังหวัด
ปีนี้ PRINC มีเป้าหมายเพิ่มโรงพยาบาลในเครือข่ายทั้งสิ้น 10 แห่ง และเพิ่มเป็น 20 แห่ง ภายในปี 2566
อีกจุดที่น่าสนใจของ PRINC คือการเพิ่มทุนแบบ General Mandate ประมาณ 324.01 ล้านหุ้น เสนอขายนักลงทุนในวงจำกัด (PP) ช่วงเวลา 12 เดือน
ถือเป็นการสอดรับแผนการขยายลงทุน..เพราะนั่นหมายถึงภาระต้นทุนทางการเงิน..ที่เคยเป็น “หอกข้างแคร่” ของ PRINC ลดลงอย่างมีนัยสำคัญ..!!
หมายถึงมีช่องทางระดมทุนไว้อยู่แล้ว..โดยไม่ต้องพึ่งพาสถาบันการเงินมากนักหรือไม่ต้องพึ่งพาเลย
จึงทำให้เชื่อว่า PRINC รีเทิร์น แล้วจริง ๆ
…อิ อิ อิ…